32002R0997
L 152/16
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 997/2002 НА КОМИСИЯТА
от 11 юни 2002 година
за установяване на подробни правила за прилагане на разпоредбите относно разпределението на финансовата помощ на Общността между държавите-членки с цел укрепване на инспекционните инфраструктури за фитосанитарни проверки на растения и растителни продукти, идващи от трети страни
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива № 2000/29/ЕО на Съвета от 8 май 2000 г. относно защитните мерки срещу въвеждането в Общността на вредители по растенията или растителните продукти и срещу тяхното разпространение в Общността (1) („директивата“), последно изменена с Директива № 2002/36/ЕО (2) на Комисията, и по-специално член 13, параграф 9, пета алинея от нея,
като има предвид, че:
(1)
Съгласно разпоредбите на директивата финансова помощ от Общността може да бъде отпускана на държавите-членки за покриване на разходи (до 50 % от тях), свързани пряко с подобряване на състоянието и повишаване на ефективността на наличните съоръженията и оборудване, необходими за провеждане на фитосанитарни проверки и обслужващи инспекционни пунктове, различни от тези по местоназначението на пратките, над текущото равнище на ефективност, постигнато посредством спазването на минималните условия, поставени в разпоредбите за изпълнение съгласно член 13, параграф 8, четвърта алинея от директивата.
(2)
Необходимо е да се предвиди правилник за приложението на разпоредбите относно разпределението на финансовата помощ на Общността за държавите- членки за извършването на такива подобрения.
(3)
В съответствие с член 3, параграф 2 от Регламент (ЕО) № 1258/1999 на Съвета (3) ветеринарните и фитосанитарните мерки, предприети в съответствие с правилата на Общността, се финансират от секция „Гарантиране“ на Европейския фонд за ориентиране и гарантиране на земеделието. Финансовият контрол над тези мерки се упражнява съгласно членове 8 и 9 от горепосочения регламент.
(4)
Мерките, предвидени в настоящия регламент, са в съответствие със становището на Постоянния фитосанитарен комитет,
ПРИЕ НАСТОЯЩИЯ РЕГЛАМЕНТ:
Член 1
Молбата на държава-членка за отпускане на „финансова помощ за инспекционните пунктове за фитосанитарен контрол на вноса“ следва да:
а)
бъде съставена в писмена форма от органа, посочен в член 1, параграф 4 от директивата;
б)
да бъде адресирана до Комисията на Европейските общности, Главна дирекция „Здравеопазване и защитата на потребителите“, В-1049 Брюксел, Белгия;
в)
да бъде подадена до 1 юни, за да бъде разгледана същата година. За 2002 г. срокът за подаване на молбите се отлага по изключение до 15 юли 2002 г.;
г)
да съдържа доказателство за предвиденото закупуване на оборудване и/или съоръжения от държавата-членка във връзка с предстоящо приложение на съответна програма, като доказателството се отнася за:
i)
местонахождението на инспекционния пункт, за който са предназначени оборудването и/или съоръженията;
ii)
описанието на инспекционния пункт, с оглед на състава на обслужващия персонал, списъка на оборудването и естеството на основния предмет на търговия с растения и растителни продукти;
iii)
основанието за закупуване и/или усъвършенстване на оборудването и/или съоръженията;
iv)
описанието на техническите характеристики на оборудването и/или съоръженията;
v)
подробна калкулация на разходите за планираните покупки и/или усъвършенстване на оборудването и/или съоръженията (без включени ДДС и данъци);
д)
да се отнася за оборудване и/или съоръжения от видовете, посочени в приложението към настоящия регламент, с изключение на потребимите стоки.
Член 2
1. За всяка подадена молба Комисията преценява дали:
а)
молбата съдържа фитосанитарно основание за предложеното закупуване или усъвършенстване;
б)
направената приблизителна оценка на разходите за закупуването или усъвършенстването са разумни.
Заинтересованата държава-членка съобщава на Комисията по нейно искане всички допълнителни сведения, които са ѝ необходими в процеса на разглеждане на молбите.
2. Преди 15 септември на всяка година Комисията изготвя списък с програмите, които отговарят на критериите по параграф 1, букви а) и б) и които на това основание могат да бъдат разгледани с оглед на получаването на финансова помощ от Общността. За осигуряването на ефективна и адекватна финансова помощ от Европейската общност и като взема под внимание развитието на фитосанитарната обстановка в Общността, Комисията степенува по значимост горепосочените програми.
Приоритет ще получат програмите, които в най-голяма степен повишават ефективността на съответния инспекционен пункт с оглед на количеството и/или качеството на извършваните в него проверки и които в тази връзка се отнасят до:
-
подобрения, предложени от експертите, посочени в член 21 от директивата,
-
инспекционни пунктове, които подлежат на съществено преструктуриране.
Списъкът, в който са изброени предложените суми на финансовата помощ на Общността по всяка от програмите, се представя за обсъждане в Постоянния фитосанитарен комитет.
3. Всяка от програмите, включени в списъка, предвиден в параграф 2, се одобрява самостоятелно при спазване на процедурата, установена в член 18 от директивата. Одобрението по тази процедура се отнася до размера на финансовата помощ от Общността, евентуалните условия, с които помощта може да бъде обвързана, и горната граница на размера на помощта. Финансова помощ от Общността няма да бъде отпускана, ако съвкупният размер на допустимите за финансиране разходи по всяка отделна програма е под 25 000 EUR. Всяка програма може да се отнася за повече от един инспекционен пункт в една и съща държава- членка.
Член 3
За да бъде извършено плащането на сумата на финансовата помощ по одобрена програма:
а)
закупуването и/или усъвършенстването на оборудването и/или съоръженията, на които е съставен списък по програмата, се извършва между 1 януари и 31 декември в годината, настъпваща непосредствено след получаването на посоченото в член 2, параграф 3 одобрение;
б)
плащанията във връзка с финансовото участие на съответната държава-членка във финансирането на същата програма се извършват в рамките на шест месеца от приключването на програмата;
в)
държавата-членка подава молба до Комисията за превеждане на сумата на финансовата помощ в EUR, в рамките на шест месеца от приключването на програмата и при всички случаи най-късно на 30 септември в годината, настъпваща след годината, в която е започнало изпълнението на програмата;
г)
подадената молба от държавата членка съдържа доказателство за извършените плащания под формата на подходяща документация, например фактури за извършени плащания.
Член 4
Настоящият регламент влиза в сила на седмия ден след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 юни 2002 година.